Ο **Αθλητικός Όμιλος Καραβά Πειραιά** είναι ποδοσφαιρικός σύλλογος που εδρεύει στην Παλαιά Κοκκινιά του Πειραιά.

Ιστορικό
--------

Επετειακό έμβλημα του συλλόγου το 2017, για τα 90 χρόνια ιστορίας
Ιδρύθηκε το 1927 με την ονομασία «**Αθλητική Ένωση Καραβά**» και το 1969 έλαβε τη σημερινή του ονομασία, «**Αθλητικός Όμιλος Καραβά**». Με την ίδρυσή του αγωνίστηκε επί σειρά ετών σαν ανεξάρτητο σωματείο δίνοντας φιλικούς αγώνες με άλλες ανεπίσημες ομάδες του Πειραιά. Με το τέλος της κατοχής αναγνωρίστηκε επίσημα από την Ε.Π.Ο. με Αριθμό Μητρώου 157 και στη δύναμη της Ε.Π.Σ. Πειραιά την αγωνιστική περίοδο 1945-46, ξεκινώντας έκτοτε την επίσημη αγωνιστική του δράση. Στις 9 Οκτωβρίου του 1949 και ενώ αποτελούσε ομάδα Β΄ κατηγορίας, έκανε την έκπληξη και απέκλεισε από το Κύπελλο Ελλάδας της περιόδου 1949-50 την Α.Ε. Νίκαιας, ομάδα Α΄ Κατηγορίας Ε.Π.Σ. Πειραιά, επικρατώντας με 1-0 με τέρμα του Γιώργου Κοπανίδη.

Την αγωνιστική περίοδο 1964-65 αγωνίστηκε για πρώτη φορά στην ιστορία του στην κορυφαία κατηγορία των πρωταθλημάτων της Ε.Π.Σ. Πειραιά, την Α΄ Κατηγορία. Την αγωνιστική περίοδο 2017-18 έφτασε για πρώτη φορά στην ιστορία του στον τελικό του Κυπέλλου Ε.Π.Σ. Πειραιά, όπου επικρατώντας με 1-0 του Εθνικού και αναδείχθηκε κυπελλούχος. Την αγωνιστική περίοδο 2019-20 αναδείχθηκε τριταθλητής στην Α΄ Κατηγορία της Ε.Π.Σ. Πειραιά και πανηγύρισε την ιστορική του άνοδο στο πρωτάθλημα της Γ΄ Εθνικής ερασιτεχνικής κατηγορίας.

Στο πρωτάθλημα της Γ΄ Εθνικής ερασιτεχνικής κατηγορίας αγωνίστηκε για δύο σεζόν, το 2020-21 και το 2021-22, ως 4η και ως 3η τη τάξει κατηγορία του ελληνικού ποδοσφαίρου αντίστοιχα, γνωρίζοντας τον υποβιβασμό. Από τη σεζόν 2022-23 αγωνίζεται στην Α΄ Κατηγορία της Ε.Π.Σ. Πειραιά. Τη σεζόν 2023-24 απέκλεισε με 3-1 στο γήπεδο της Νίκαιας τον Ατρόμητο Πειραιά, ομάδα Γ΄ Εθνικής και προκρίθηκε στον τελικό του Κυπέλλου της Ε.Π.Σ. Πειραιά για δεύτερη φορά στην ιστορία του.

Ανέδειξε πλήθος σπουδαίων ποδοσφαιριστών όπως παλαιότερα τους Γιώργο Κοπανίδη και Γιώργο Σιαβελλή που αγωνίστηκαν σε Ολυμπιακό και Προοδευτική και στα νεότερα χρόνια τον Τάσο Κοπανίδη (Διαγόρας Ρόδου, Προοδευτική, Πανηλειακός) μεταξύ άλλων.

Πηγές
-----

* *«Το ισχυρό ποδοσφαιρικό συγκρότημα της Α.Ε. Καραβά»*, εφ. Αθλητική Ηχώ, 23/6/1949.

Παραπομπές
----------

1. ↑  Αναφορά piraeuspress.gr
2. ↑  «Ε.Π.Σ.Πειραιά: ΚΑΡΑΒΑΣ». *www.epspeir.gr*. Ανακτήθηκε στις 8 Φεβρουαρίου 2023.
3. ↑  *«ΜΙΑ ΕΠΙΤΥΧΙΑ ΤΩΝ ΄΄ΜΙΚΡΩΝ΄΄: Η ΑΘΛ. ΕΝ. ΚΑΡΑΒΑ ΕΠΕΒΛΗΘΗ ΤΗΣ ΑΘΛ. ΕΝ. ΝΙΚΑΙΑΣ ΜΕ 1-0»*, εφ. Αθλητική Ηχώ, 10/10/1949, σελ. 6
4. ↑  newsroom, sport-fm. «Ώρα τελικού Κυπέλλου στην ΕΠΣ Πειραιά». *sport-fm.gr*. Ανακτήθηκε στις 8 Φεβρουαρίου 2023.
5. ↑  Μαυροδημητράκης, Στέφανος. «Η Κοκκινιά στο πόδι: Κυπελλούχος Πειραιά ο Καραβάς!!!». *Fosonline.gr*. Ανακτήθηκε στις 8 Φεβρουαρίου 2023.
6. ↑  Ευσταθόπουλος, Δημήτρης (19 Ιουνίου 2020). «Ο ΑΟ Καραβάς στη Γ' Εθνική για πρώτη φορά στην ιστορία του !». *Piraeuspress.gr*. Ανακτήθηκε στις 8 Φεβρουαρίου 2023.
7. ↑  admin (8 Απριλίου 2022). «Γ' ΕΘΝΙΚΗ: Οι 28 ομάδες που υποβιβάστηκαν μαθηματικά και οι έξι πρωταθλητές». *Taklin.gr*. Ανακτήθηκε στις 8 Φεβρουαρίου 2023.
8. ↑  Λογοθέτης, Θάνος (7 Φεβρουαρίου 2024). «Για δεύτερη φορά σε τελικό Κυπέλλου Πειραιά ο ΑΟ Καραβάς, 3-1 στη Νίκαια τον Ατρόμητο Πειραιά». *soccerlive.gr*.

Εξωτερικοί σύνδεσμοι
--------------------

* Επίσημη σελίδα Facebook του Α.Ο. Καραβά Πειραιά

Δείτε επίσης
------------

* Αθλητική Ένωση Καραβά, πρώην Κυπριακό ποδοσφαιρικό σωματείο
* Αθλητική Ένωση Καραβά-Λάμπουσα, Κυπριακό σωματείο πετοσφαίρισης